Αθηνά Γαϊτάνου-Γιαννιού

Η Αθηνά Γαϊτάνου-Γιαννιού (1880–1952) ήταν Ελληνίδα συγγραφέας και από τις πρώτες Ελληνίδες φεμινίστριες. Ήταν σύζυγος του πολιτικού Νικόλαου Γιαννιού.

Βιογραφικά στοιχεία
Γεννήθηκε το 1880 στο Μακροχώρι της Ανατολικής Θράκης. Μετακόμισε στην Κωνσταντινούπολη όπου φοίτησε στο Ζάππειο Παρθεναγωγείο αριστεύοντας, ενώ επιστρέφοντας στη γενέτειρά της δημιούργησε παρθεναγωγείο. Εκεί εργάστηκε ως δασκάλα την περίοδο από το 1903 έως το 1907. Έπειτα επέστρεψε και πάλι στην Κωνσταντινούπολη, όπου αρθρογραφούσε και υπήρξε αρχισυντάκτρια του περιοδικού Νέον Πνεύμα, μέχρι το 1911 όταν και μετακόμισε στην Αθήνα.

Στην Αθήνα ίδρυσε το οικοτροφείο Το σπίτι του κοριτσιού, του οποίου διετέλεσε γενική γραμματέας από το 1919 και για είκοσι χρόνια, στεγάζοντας μεταξύ άλλων κορίτσια που προήλθαν από τη Μικρά Ασία κατά την Μικρασιατική Καταστροφή. Παντρεύτηκε τον σοσιαλιστή πολιτικό και συγγραφέα Νικόλαο Γιαννιό και συνεργάστηκε μαζί του σε πολιτικό επίπεδο. Ανέπτυξε έντονη σοσιαλιστική δράση και υπήρξε πρωτοπόρος φεμινίστρια στον ελλαδικό χώρο. Υπήρξε ιδρυτικό μέλος του Σοσιαλιστικού Όμιλου Γυναικών, διεθύντρια των περιοδικών Ελληνίς και Σοσιαλιστική Ζωή, ενώ συμμετείχε σε συνέδρια για τον φεμινισμό σε πόλεις της Ευρώπης. Πέθανε το 1952 στην Αθήνα.

Έργο
Πέρα από την αρθρογραφία της σχετικά με την πολιτική, ασχολήθηκε και με τη λογοτεχνία και την ποίηση. Μεταξύ των έργων της περιλαμβάνονται τα εξής:
Οράματα, 1908 (συλλογή διηγημάτων).
Η καταγωγή του ανθρώπου και η εξέλιξίς του στην κοινωνία. Λαμάρκ- Δαρβίνος – Μαρξ, 1912.
Γυναίκα και πολιτική, 1923.
Αρσινόη Παπαδοπούλου· Ο βίος και το έργο της.
Τα φιλολογικά σαλόνια της Πόλης, 1948.
Το πνευματικό Μακροχώρι του καιρού μας, 1951.

Παραπομπές

Εξωτερικοί σύνδεσμοι
Άρθρα της Αθηνάς Γαϊτάνου-Γιαννιού στο περιοδικό Νέα Εστία.
Αθηνά Γαϊτάνου-Γιαννιού στον Πανδέκτη, του Εθνικού Ιδρύματος Ερευνών.

Κατηγορία:Έλληνες συγγραφείς του 20ού αιώνα
Κατηγορία:Ελληνίδες φεμινίστριες